Politiikan tutkija ja vasemmistoliiton eduskuntavaaliehdokas Heikki Patomäki uskoo, että valtiovarainministeriön virkamiehet toteuttavat kokoomuslaista säästöpolitiikkaa vaalituloksesta riippumatta.

Vasemmistoliiton ehdokas Heikki Patomäki kritisoi VM:n "kokoomuslaista politikointia". JOHN PALMEN

Vasemmistotaustainen Helsingin yliopiston valtio-opin professori Heikki Patomäki esittää blogissaan kovia väitteitä suomalaisen vallan todellisista käyttäjistä. Patomäen mielestä valta on keskittynyt liikaa valtiovarainministeriön (VM) virkamiehille.

Hänen mukaansa VM:n virkamiehet ovat ajaneet hanketta, jossa hallitusohjelmaan vain luonnostellaan joitakin periaatteita.

– Tarkempi työstäminen jätetään hallituksen muodostamista seuraaviin kuukausiin. Käytännössä tämä malli lisää VM:n valtaa entisestään. Poliitikkojen tehtäväksi tulee vain luonnostella yleisiä tavoitteita, Patomäki lataa.

Hänen mukaansa ”kokoomuslainen politiikka tulee näin varmistettua, melkein riippumatta siitä, mitkä puolueet hallitusta vetävät”.

– Mitään demokratiaa ei voi olla, jos vaaleilla ei ole juurikaan merkitystä sen suhteen, minkälaista talouspolitiikkaa noudatetaan.

Ei neutraalia tietoa

Professori katsoo VM:n vallan vahvistumisen alkaneen, kun Suomen menojen suunnittelussa otettiin käyttöön kehysbudjetointi 1990-luvulla. Se lisäsi valtiovarainministeriön valtaa suhteessa muihin ministeriöihin.

VM:n virkamiehillä on Patomäen mielestä myös muunlaista valtaa.

– He pääsevät esittämään julkisuudessa erityisiä poliittisia mielipiteitään ja näkemyksiään ikään kuin heidän tietonsa olisi neutraalia virkamiestietoa. Hallitusneuvotteluissa heillä on samanlainen asema. Jyrki Kataisen hallituksen kestävyysvaje-retoriikka oli paljolti VM:stä kotoisin, Patomäki kirjoittaa.

Patomäen mukaan VM:n virkamiehet on nostettu julkisuudessa jalustalle poliittisten aloitteiden tekijöinä. Poliitikot antavat hänen mielestään liikaa painoarvoa virkamiesten arvioille talouden tilasta.

”Kokoomuslaista politikointia”

Virkamiehet arvioivat tällä viikolla, että valtion on seuraavalla vaalikaudella leikattava menoja kuudella miljardilla eurolla. Pidemmällä tähtäimellä olisi kurottava umpeen kymmenen miljardin kestävyysvaje.

Patomäen mukaan kaikki puoluejohtajat – vasemmistoliiton Paavo Arhinmäkeä lukuun ottamatta – hyväksyvät säästämisen tarpeen. Hän epäilee, että VM:ssä harrastetaan nimenomaan ”kokoomuslaista politikointia”.

Patomäki itse pitää ankaraa säästökuuria järjettömänä.

– VM:n resepteillä ei luoda uutta tuotantopotentiaalia tai nosteta Suomea suosta.

Hän näkee, että kukin valtiovarainministeri muuttuu ministeriönsä koneistossa. Hänen mukaansa Antti Rinteen(sd) ”miedot keynesiläiset taipumukset unohtuivat saman tien, kun hän astui valtiovarainministeriöön”.

Patomäen kirjoituksesta uutisoi ensin Uusi Suomi.